CELEX: 62021TN0532
Language: da
Date: 2021-08-31 00:00:00
Title: Sag T-532/21: Sag anlagt den 31. august 2021 — MAZ-upravljajusaja kompanija holdinga Belavtomaz mod Rådet

18.10.2021   
            
            
               DA
            
            
               Den Europæiske Unions Tidende
            
            
               C 422/30
            
         
      Sag anlagt den 31. august 2021 — MAZ-upravljajusaja kompanija holdinga Belavtomaz mod Rådet
      (Sag T-532/21)
      (2021/C 422/39)
      Processprog: engelsk
      
         Parter
      
      
         Sagsøger: OAO Minskii Avtomobilnyi Zavod — upravljajusaja kompanija holdinga Belavtomaz (Minsk, Belarus) (ved solicitor D. O’Keeffe og advokat N. Tuominen)
      
         Sagsøgt: Rådet for Den Europæiske Union
      
         Sagsøgerens påstande
      
      
                  —
               
               
                  Rådets gennemførelsesforordning (EU) 2021/997 af 21. juni 2021 om gennemførelse af artikel 8a, stk. 1, i forordning (EF) nr. 765/2006 om restriktive foranstaltninger over for Belarus (1) og Rådets gennemførelsesafgørelse (FUSP) 2021/1002 af 21. juni 2021 om gennemførelse af afgørelse 2012/642/FUSP om restriktive foranstaltninger på baggrund af situationen i Hviderusland (2) (herefter »de anfægtede foranstaltninger«) annulleres, for så vidt som de vedrører sagsøgeren.
               
            
                  —
               
               
                  Rådet for Den Europæiske Union tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat tre anbringender.
      
                  1.
               
               
                  Første anbringende om, at de anfægtede foranstaltninger tilsidesætter princippet om en effektiv domstolsbeskyttelse. Det gøres gældende, at Rådet ved ikke at have sendt en individuel meddelelse om de foranstaltninger, der var blevet truffet over for sagsøgeren, tilsidesatte artikel 8a, stk. 2, i Rådets forordning 765/2006. Desuden har sagsøgerens navn siden den 18. juni 2012 været Open Joint Stock Company »Minsk Automobile Works« — Management Company of »BELAVTOMAZ« Holding. Eftersom der i de anfægtede foranstaltninger henvises til Minskii Avtomobilnyi Zavod (MAZ) / OJSC »MAZ« — et navn, som sagsøgeren aldrig har brugt som sit officielle registrerede selskabsnavn (hverken fuldt ud eller forkortet) — identificeres den udpegede enhed ikke korrekt. Som følge heraf er sagsøgeren ikke i stand til at fastlægge den nøjagtige rækkevidde af de anfægtede foranstaltninger.
               
            
                  2.
               
               
                  Andet anbringende om, at Rådet anlagde et åbenbart urigtigt skøn ved at opføre sagsøgeren i bilagene til de anfægtede foranstaltninger. Sagsøgeren har anført, at der i de anfægtede foranstaltninger er angivet løse, faktuelt forkerte og uunderbyggede grunde til udpegningen af selskabet. Desuden viser den mangelfulde begrundelse ikke en tilstrækkeligt væsentlig forbindelse til foranstaltningernes rækkevidde.
               
            
                  3.
               
               
                  Tredje anbringende om, at de anfægtede foranstaltninger ikke opfylder det bevisbyrdekrav, der gælder for vedtagelse af individuelle sanktioner. Rådet har ved at forsøge at anvende individuelle foranstaltninger til at nå målet om at begrænse en udenlandsk statsejet virksomheds erhvervsmæssige aktivitet og fortjeneste anvendt en ulovlig type foranstaltning.
               
            
         (1)  EUT 2021, L 219, s. 3.
      
         (2)  EUT 2021, L 219, s. 70.